มะกันรับบิตคอยน์
โดย...ต้นหลิว liuposttoday@gmail.com
22 ก.ย. 2558

โดย...ต้นหลิว [email protected]
ทุกคนคงเคยได้ยินชื่อ “บิตคอยน์” กันมาแล้ว บางคนรู้จักเพราะติดตามเรื่องเทคโนโลยีไอที จนได้เห็นการออก “สกุลเงินดิจิทัล” ออกมาแหกคอกรัฐ
แต่บางคนก็รู้จักเพราะกรณีของแชร์ลูกโซ่ยูฟัน ที่ทำให้คนทั่วไปรู้จักกับ “สกุลเงินดิจิทัล” กันเป็นครั้งแรก และอาจติดภาพรู้สึกไม่ดีไปกับเงินดิจิทัลทั้งหมดไปด้วย ว่าอาจจะหลอกลวงเหมือนกันหมด ไม่ว่าจะใช้ชื่ออะไรก็ตาม
ที่จริงแล้ว เรื่องยูฟันแทบไม่มีอะไรเกี่ยวข้องกับเงินดิจิทัล เพราะเป็นเรื่องของแชร์ลูกโซ่ ไม่ใช่การลงทุนในเงินดิจิทัลอะไรอย่างที่กล่าวอ้างเลยแม้แต่น้อย
ถ้าจะดูเรื่องการลงทุนในเงินดิจิทัลที่แท้จริง ให้ดูที่บิตคอยน์เป็นหลักค่ะ เพราะได้รับการยอมรับเป็นวงกว้างที่สุดแล้ว ยอมรับในที่นี้ไม่ได้หมายความว่าแต่ละประเทศยอมรับสถานะบิตคอยน์ ว่าเป็น “เงิน” ที่สามารถใช้ชำระสินค้าและบริการต่างๆ ได้ แต่เขายอมรับว่ามีสถานะเป็น “ทรัพย์สิน” (Property) อย่างหนึ่ง ซึ่งหมายความว่า สามารถใช้ทำธุรกรรมซื้อขายกันได้ แต่จำกัดวงในระดับหนึ่งเท่านั้น
ล่าสุด มีความเคลื่อนไหวใหม่ออกมาว่า ทางการสหรัฐได้ยอมรับและยกสถานะของบิตคอยน์ให้เป็น “สินค้าโภคภัณฑ์” (Commodity) แล้ว
งานนี้คณะกรรมการกำกับดูแลตลาดซื้อขายล่วงหน้าและสินค้าโภคภัณฑ์ (CFTC) ของสหรัฐ ประกาศสถานะให้บิตคอยน์เป็นสินค้าโภคภัณฑ์ชนิดหนึ่ง เหมือนกับพวก ทองคำ น้ำมัน และสินค้าเกษตร
ในแง่ดีคือ บิตคอยน์จะอยู่ภายใต้กฎหมายและการกำกับดูแลของรัฐ ทำให้นักลงทุนมั่นใจได้มากขึ้น หลังจากที่สถาบันการเงินหลายแห่งในตะวันตกพากันสนอกสนใจบิตคอยน์และพยายามหาช่องทางมารองรับการเก็งกำไรทรัพย์สินตัวนี้ออกมา 
ส่วนในแง่ร้ายนั้น ก็คือพวกบิตคอยน์เอง เพราะออกเงินดิจิทัลมาก็เพื่อจะหนีระบบ ไม่อยากอยู่ภายใต้กำมือของรัฐบาลและอุตสาหกรรมการเงิน แต่สุดท้าย ก็ต้องมาอยู่ใต้การกำกับดูแลของรัฐ สุดท้ายพวกนายแบงก์ก็จะลงมาเล่นและทำให้เงินดิจิทัลอยู่นอกเหนือการควบคุมของพวกเขา ที่ตั้งใจให้เป็นไปตามกลไกดีมานด์-ซัพพลายในที่สุด